Artikel 10

Vurdering af genopretningsplaner

3. Når den kompetente myndighed vurderer genopretningsplanen, hører den ESMA og tager hensyn til CCP'ens kapitalstruktur, dens default waterfall, kompleksiteten af dens organisatoriske struktur og CCP'ens risikoprofil, herunder økonomiske, operationelle og internetbaserede risici, dens aktiviteters substituerbarhed samt hvordan gennemførelsen af genopretningsplanen vil påvirke CCP'ens clearingmedlemmer, deres kunder, de finansielle markeder, der serviceres af CCP'en, og det finansielle system som helhed. Den kompetente myndighed tager behørigt hensyn til, hvorvidt genopretningsplanen vil sikre passende incitamenter for CCP'ens ejere og clearingmedlemmer og deres kunder til at kontrollere omfanget af risiko, de bringer ind i eller påfører systemet. Den kompetente myndighed tilskynder til overvågning af CCP'ens risikotagnings- og -styringsaktiviteter og fremmer den størst mulige deltagelse i CCP'ens misligholdelsesstyringsproces.

4. Afviklingsmyndigheden gennemgår genopretningsplanen med henblik på at identificere eventuelle foranstaltninger, der kunne få en negativ indvirkning på CCP'ens afviklingsmuligheder. Når sådanne sager identificeres, gør afviklingsmyndigheden den kompetente myndighed opmærksom på dem og fremsætter henstillinger til den kompetente myndighed om metoder til at imødegå de negative virkninger af disse foranstaltninger på CCP'ens afviklingsmuligheder.

5. Beslutter den kompetente myndighed ikke at efterkomme henstillingerne fra afviklingsmyndigheden i henhold til stk. 4, skal myndigheden fuldt ud begrunde afgørelsen over for afviklingsmyndigheden.

6. Hvis den kompetente myndighed er enig i henstillingerne fra afviklingsmyndigheden eller på anden vis mener, at genopretningsplanen har væsentlige mangler, eller at der er væsentlige hindringer for dens gennemførelse, underretter den CCP'en eller dens moderselskab om sin vurdering og giver CCP'en mulighed for at fremføre sine synspunkter.

7. Den kompetente myndighed, der tager hensyn til CCP'ens synspunkter, kan kræve, at CCP'en eller dens moderselskab inden for to måneder, der med den kompetente myndigheds godkendelse kan forlænges med én måned, forelægger en revideret plan hvoraf det fremgår, hvordan de pågældende mangler og hindringer håndteres. Den reviderede plan vurderes i henhold til stk. 2, andet afsnit.

8. Hvis den kompetente myndighed ikke finder, at manglerne og hindringerne i den reviderede plan er blevet håndteret i tilstrækkelig grad, eller hvis CCP'en eller moderselskabet ikke har forelagt en revideret plan, kan myndigheden kræve, at CCP'en eller moderselskabet foretager specifikke ændringer af planen.

9. Hvis det ikke er muligt at afhjælpe disse mangler eller hindringer i tilstrækkelig grad via specifikke ændringer af planen, kræver den kompetente myndighed, at CCP'en eller dens moderselskab inden for en rimelig frist angiver, hvordan forretningsaktiviteterne skal ændres med henblik på at håndtere manglerne i eller hindringerne for gennemførelsen af genopretningsplanen.

Såfremt CCP'en eller dens moderselskab ikke inden for den kompetente myndigheds frist angiver sådanne ændringer, eller hvis den kompetente myndighed mener, at de foreslåede handlinger ikke i tilstrækkelig grad vil kunne afhjælpe manglerne eller hindringerne for gennemførelsen af genopretningsplanen eller forbedre CCP'ens afviklingsmuligheder, skal den kompetente myndighed kræve, at CCP'en eller dens moderselskab inden for en rimelig tidsfrist, som angives af den kompetente myndighed, træffer en af følgende foranstaltninger, under hensyntagen til manglernes og hindringernes alvor, foranstaltningernes indvirkning på CCP'ens forretningsaktiviteter og CCP'ens evne til fremover at overholde forordning (EU) nr. 648/2012:

a) reduktion af CCP'ens risikoprofil

b) styrkelse af CCP'ens evne til at blive rettidigt rekapitaliseret for at overholde tilsynskravene

c) revision af CCP'ens strategi og struktur

d) ændringer af default waterfall, genopretningsforanstaltninger og andre ordninger til fordeling af tab med henblik på at forbedre afviklingsmulighederne og kritiske funktioners modstandsdygtighed